Wenner van PowerBall-boerpot kom na voreArgieffoto Die wenner van die grootste PowerBall-boerpot tot dusver het na vore gekom om sy geld op te eis. Ithuba Holdings, wat die Lotto bedryf, het gesê die wenner van die R145 miljoen-boerpot het Maandag telefonies met die Lotto-operateur kontak gemaak. Naledi Masopha, woordvoerder van Ithuba, het gesê die man het Dinsdagoggend die Lotto-operateur se kantoor besoek. Die man het sy wenkaartjie by die Evander Diensstasie in Evander, Mpumalanga, gekoop en slegs R20 bestee. Die Lotto-operateur het geen verdere inligting oor die wenner bekend gemaak nie. Vrydag se wennommers was 1, 15, 23, 24, 35 en Powerball 4. In Januarie vanjaar het die Lotto ŉ boerpot van R110 miljoen bereik wat deur vier wenners opgeëis het. Verlede maand het ŉ 47-jarige vrou van Bonteheuwel in Kaapstad wat haar lewe lank al in ŉ plakkershut woon R16 miljoen in die Lotto gewen. Ithuba bied finansiële advies en berading aan diegene wat meer as R50 000 in die Lotto wen.